**ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И СЪВЕТА**

**относно упражняването на правомощието за приемане на делегирани актове, предоставено на Комисията по силата на Регламент (ЕС) № 70/2012 на Европейския парламент и на Съвета** **от 18 януари 2012 г. относно статистическите отчети във връзка с автомобилен превоз на товари**

1. **Въведение**

С член 3, параграф 4 от Регламент (ЕС) № 70/2012 на Европейския парламент и на Съвета[[1]](#footnote-1) на Комисията се предоставя правомощието да приема при необходимост делегирани актове в съответствие с член 8:

* за да актуализира част 1 от приложение I, единствено с цел отчитане на икономическото и техническото развитие, с изключение на всякакви промени по отношение на незадължителния характер на изискваната информация;
* за да адаптира приложения II—VII с цел отчитане на икономическото и техническото развитие.

Съгласно член 3, параграф 4 от същия регламент при упражняването на това правомощие Комисията трябва да гарантира, че приеманите от нея делегирани актове не налагат значителна допълнителна административна тежест на държавите членки или респондентите.

1. **Правно основание**

Съгласно член 8, параграф 2 от Регламент (ЕС) № 70/2012 правомощието да приема делегирани актове, посочено в член 3, параграф 4, се предоставя на Комисията за срок от 5 години, считано от 23 февруари 2012 г. Делегирането на правомощия се продължава мълчаливо за срокове от 5 години, освен ако Европейският парламент или Съветът възрази срещу подобно продължаване.

Комисията трябва да изготви доклад относно делегирането на правомощия не по-късно от 9 месеца преди изтичането на 5-годишния срок.

Комисията представи първия си доклад през 2016 г.[[2]](#footnote-2) Делегираното правомощие бе автоматично продължено за още 5 години от февруари 2017 г. до февруари 2022 г., тъй като то не бе оттеглено от Европейския парламент или Съвета по реда на член 8, параграф 3.

С настоящия доклад се изпълнява задължението на Комисията да изготви втори доклад относно упражняването на правомощието ѝ да приема делегирани актове.

1. **Упражняване на делегирането**

Комисията все още не е упражнявала правомощието за приемане на делегирани актове, предоставено ѝ с Регламент (ЕС) № 70/2012.

Комисията редовно обсъжда с държавите членки евентуални подобрения на статистиката за товарния автомобилен транспорт в контекста на техническото развитие и новите икономически, екологични и обществени изисквания. Комисията, заедно с Експертната група по статистиката за товарния автомобилен транспорт и Координационната група по статистиката за транспорта, обмисля подобрения на статистиката за товарния автомобилен транспорт, като отчита потенциалните разходи и тежест за държавите и респондентите.

Статистическите потребности в контекста на стратегията за устойчива и интелигентна мобилност[[3]](#footnote-3) и инициативите на политиката, изложени в съобщението на Комисията относно Европейския зелен пакт[[4]](#footnote-4), може да наложат Комисията да приема делегирани актове, за да адаптира горепосочените приложения към Регламент (ЕС) № 70/2012 с цел отчитане на икономическото и техническото развитие и да подобрява мониторинга на целите и тенденциите на политиката.

1. **Заключения**

Комисията все още не е упражнявала своето правомощие за приемане на делегирани актове, предоставено ѝ по силата на Регламент (ЕС) № 70/2012.

Комисията смята, че следва да продължи да разполага с това делегирано правомощие, тъй като в бъдеще може да се наложи да приема делегирани актове в подкрепа на развитието в областта на статистиката за товарния автомобилен транспорт.

1. Регламент (ЕС) № 70/2012 на Европейския парламент и на Съвета от 18 януари 2012 г. относно статистическите отчети във връзка с автомобилен превоз на товари (OВ L 32, 3.2.2012 г., стр. 1). [↑](#footnote-ref-1)
2. Доклад на Комисията до Европейския парламент и Съвета относно упражняването на правомощието за приемане на делегирани актове, предоставено на Комисията по силата на Регламент (ЕС) № 70/2012 от 18 януари 2012 г. относно статистическите отчети във връзка с автомобилен превоз на товари (COM(2016) 562 final, 12.9.2016 г.). [↑](#footnote-ref-2)
3. COM(2020) 789 final. [↑](#footnote-ref-3)
4. COM(2019) 640 final. [↑](#footnote-ref-4)